Diari Oficial de la Generalitat Valenciana


Sumari del DOGV 9647, del 25-07-2023 (2023/7942)

RESOLUCIÓ d'1 de juny de 2023, del secretari autonòmic d'Educació i Formació Professional per la qual es concedeix una subvenció per al manteniment amb fons públics del col·legi d'Educació Infantil i Primària IVAF-Luis Fortich, de titularitat de la Diputació Provincial de València.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9647

Data del DOGV
:   25-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7942


Data del document
:   01-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ d'1 de juny de 2023, del secretari autonòmic d'Educació i Formació Professional per la qual es concedeix una subvenció per al manteniment amb fons públics del col·legi d'Educació Infantil i Primària IVAF-Luis Fortich, de titularitat de la Diputació Provincial de València. [2023/7942]  
Vist que el centre Col·legi IVAF-Luis Fortich comprén actualment els ensenyaments d'Educació Infantil i Primària, i es constitueix com a centre preferent per a l'atenció de l'alumnat amb necessitats educatives especials derivades de dèficit d'audició, d'acord amb l'article 14 del Decret 39/1998, de 31 de març, sobre ordenació de l'educació per a l'alumnat amb necessitats educatives especials (DOGV 3224, 17.04.1998), i manté, no obstant això, una oferta específica d'Educació Especial per al grup d'alumnes que tinga necessitats que no es puguen atendre a les aules ordinàries.  
Que l'Institut Valencià d'Audiofonologia disposa d'un Gabinet Psicopedagògic homologat que està format per un equip multidisciplinari l'àmbit d'actuació del qual és la província de València i d'un col·lectiu de professionals amb atenció a l'alumnat amb necessitats educatives especials derivades de dèficit d'audició en altres centres docents, tant de titularitat de la Generalitat Valenciana com de titularitat privada, de la província de València, situació que coadjuva a millorar l'oferta educativa, de manera que permet que els principis ja esmentats de normalització i integració escolar es puguen fer efectius en un nombre important de centres.  
Vista la disposició addicional segona de la Llei orgànica 8/1985, de 3 de juliol, reguladora del dret a l'educació (LODE), BOE número 159, de 04.07.1985, estableix com a principi el de la cooperació entre les corporacions locals i l'Administració educativa en el manteniment de centres públics docents.  
D'acord amb el que estableix la disposició addicional setena del Reglament de normes bàsiques sobre concerts educatius, aprovat pel Reial decret 2377/1985, de 18 de desembre (BOE 27 de desembre, núm. 310), el manteniment dels centres docents els titulars dels quals siguen corporacions locals s'efectuarà mitjançant la subscripció dels convenis corresponents amb l'administració educativa competent, la qual cosa en relació amb l'article 168 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, que estableix que la concessió de les subvencions de caràcter nominatiu es formalitzarà mitjançant resolució de la persona titular del departament responsable de la gestió de l'ajuda, i que aquesta tindrà el caràcter de bases reguladores de la subvenció, fan necessària la present resolució.  
Que aquesta ajuda pública, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOGV 8153, 20 d'octubre), està exempta de notificació a la Comissió Europea, perquè no li és aplicable l'article 107, apartat 1, del Tractat de funcionament de la Unió Europea, en la mesura que no afecta els intercanvis comercials entre els estats membres.  
  
La competència per a dictar la present resolució la ostenta el secretari autonòmic d'Educació i Formació Professional, per delegació, conforme a l'article primer de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, «les resolucions de concessió de subvencions de forma directa, que corresponguen al seu àmbit competencial, a què es refereixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.»  
Per tot això, vista la proposta director general de Centres Docents, de conformitat amb aquesta, d'acord amb tot el que s'ha dit anteriorment, resolc:  
  
Primer  
Concedir aquesta subvenció, que s'empara en l'article 22.2.a de la Llei 38/2003, de 17 de novembre, general de subvencions (BOE 276, 18.11.2003), i en l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que podran concedir-se de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals [...] La concessió de les subvencions previstes nominativament en la llei de pressupostos de la Generalitat es formalitzarà mitjançant resolució de la persona titular del departament gestor del crèdit pressupostari al qual s'imputa l'ajuda o mitjançant conveni.  
A aquest efecte, la Conselleria d'Educació, Cultura i Esport acorda l'assignació de fons públics a la Diputació Provincial de València per al manteniment, segons les unitats indicades en l'annex, del centre d'Educació Infantil i Primària IVAF-Luis Fortich de València.  
La Conselleria d'Educació, Cultura i Esport s'obliga a l'assignació de fons públics a la Diputació Provincial de València per a col·laborar en el manteniment del Gabinet Psicopedagògic amb la composició que es detalla en l'annex i amb en el manteniment dels professors/logopedes itinerants, amb la composició que es detalla en l'annex.  
  
D'acord amb el que estableix la Llei 9/2022, de 30 de desembre, de Pressupostos de la Generalitat per a l'exercici 2023 (DOGV 9502/31.12.2021), l'aportació de fons públics per a l'exercici 2023 ascendirà a un total d'un milió set-cents quinze mil nou-cents trenta euros (1.715.930 €), que se satisfaran a càrrec de l'aplicació pressupostària 30.62.73.607.56.41, codi de línia S6012000.  
  
Segon  
L'objecte d'aquesta subvenció és el manteniment amb fons públics del Col·legi d'Educació Infantil i Primària IVAF-Luis Fortich, amb número de codi 36711488, situat al carrer Juan de Garay, 23, de València, de titularitat de la Diputació Provincial de València, i les unitats d'Educació Especial específiques d'aquest, així com el Gabinet Psicopedagògic i l'equip docent/logopeda itinerants integrats en la resolució esmentada.  
El centre se sotmet a les normes establides en els capítols I, II, II i IV del títol V de la Llei orgànica 2/2006, de 3 de maig, d'educació (BOE 106, 04.05.2006), i assumeix les obligacions que es deriven d'aquesta resolució en els termes previstos en l'esmentada llei; en la Llei orgànica 8/1985, de 3 de juliol, reguladora del dret a l'educació (BOE 159, 04.07.1985), i en el Reial decret 2377/1985, de 18 de desembre, pel qual s'aprova el Reglament de normes bàsiques sobre concerts educatius (BOE 310, 27 desembre 1985), mentre no contradiga la llei esmentada, i en les altres normes de desplegament que li siguen aplicables.  
  
  
Tercer  
Respecte de la justificació de les quantitats que s'han d'abonar a la Diputació Provincial de València, aquesta s'efectuarà de la manera següent:  
a) En el termini màxim de quinze dies hàbils a partir de la notificació d'aqueta resolució, la Diputació Provincial de València justificarà, davant de la Direcció General de Centres Docents, les despeses generades des de l'1 de setembre de l'exercici de 2022, inici del curs escolar 2022/2023, i a partir del mes de gener de 2023 fins al mes anterior a la dita notificació.  
b) La resta de justificacions fins al 31 d'agost de l'any 2023 poden tindre una periodicitat mensual i es podran presentar fins al 20 de desembre de 2023.  
La Diputació Provincial de València haurà de seguir les instruccions complementàries que, en matèria de justificació de la subvenció concedida, puga emetre la Direcció General de Centres Docents amb la finalitat d'agilitar l'elaboració de les propostes de pagament.  
  
Es podran realitzar diversos pagaments per l'import de les justificacions a mesura que aquestes siguen aportades, en el termini d'un mes des de la comprovació de la documentació justificativa, o un pagament únic final, per la totalitat de l'import, sempre que no supere el que estableix la clàusula segona de la present resolució.  
Quart  
La justificació que ha de presentar la Diputació Provincial de València en cada període esmentat ha de contindre la documentació següent:  
  
a) Certificat de la intervenció de la corporació referit als salaris bruts meritats pel professorat del centre en el període de què es tracte, al qual s'adjuntarà una còpia de les respectives ordres de pagament.  
  
b) Certificat de la intervenció de la corporació relatiu a les cotitzacions a la Seguretat Social del professorat del centre en el període de què es tracte, al qual s'adjuntarà una còpia de les respectives ordres de pagament.  
c) Certificat de la intervenció de la corporació de les despeses de funcionament o de manteniment del centre en el període de què es tracte i, també, de les despeses de personal d'administració i serveis o de personal complementari del centre.  
  
Cinqué  
De conformitat amb el que es preveu en la Llei general de subvencions i la Llei 38/2003, de 17 de novembre (BOE 18.11.2003), en relació amb el que preceptua l'article 172 de la Llei 1/2015, de 6 de febrer (BOE 26 de febrer de 2015 i DOGV de 12.02.2015), la Diputació Provincial de València se sotmet al compliment de totes les obligacions establides en l'article 14, i serà procedent el reintegrament de les quantitats percebudes i l'exigència d'interessos de demora en els casos previstos en l'article 37.  
  
Sisé  
La Diputació Provincial de València es responsabilitza, així mateix, de fer constar en un lloc visible del centre que es finança amb fons de la Generalitat (Conselleria d'Educació, Cultura i Esport).  
  
Seté  
La Diputació Provincial de València, com a titular del centre, del Gabinet Psicopedagògic, i de l'equip de docents/logopedes itinerants, està obligada a impartir-hi gratuïtament els ensenyaments i a prestar-hi els serveis objecte de la resolució, i a realitzar-hi les activitats complementàries i de serveis que, si correspon, s'hi han de dur a terme, segons el que estableix l'article 51 de la Llei orgànica 8/1985, de 3 de juliol, reguladora del dret a l'educació (BOE 159, 04.07.1985); el Reial decret 1694/1995, de 20 d'octubre (BOE 287, d'1 de desembre), que regula les activitats complementàries, les activitats extraescolars i els serveis complementaris, i la normativa de desplegament corresponent.  
  
De la mateixa manera, es compromet a negociar el nombre de professionals que es recull en l'annex esmentat per al Gabinet Psicopedagògic i el professat logopeda.  
L'equip psicopedagògic del centre homologat de l'IVAF ha de complir les funcions següents:  
a) Atenció directa a l'alumnat del centre Col·legi IVAF-Luis Fortich, de titularitat de la corporació provincial.  
b) Assessorament als serveis psicopedagògics escolars de la Conselleria d'Educació, Cultura i Esport i a la resta de gabinets psicopedagògics autoritzats de la província de València, com a servei especialitzat d'atenció a alumnat amb deficiències auditives d'Educació Infantil, Educació Primària i Educació Especial.  
  
Huité  
Minoració, anul·lació i reintegrament de les subvencions.  
1. Es reduirà proporcionalment la subvenció en cas que la justificació de les despeses realitzades no aconseguisca la quantia atorgada, així com quan havent-se subvencionat una part del cost total de l'activitat, no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'entitat interessada.  
3. En els casos previstos en l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els corresponents interessos de demora. En aquests casos es procedirà a la incoació de l'oportú expedient que, amb audiència prèvia de l'entitat interessada, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, ja que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. La Conselleria d'Educació, Cultura i Esport es reserva el dret a realitzar totes les inspeccions tècniques i administratives que es consideren necessàries a fi de conformar la correcta execució de l'actuació subvencionada.  
  
Nové  
La Diputació Provincial de València, com a titular del centre de referència, i la Conselleria d'Educació, Cultura i Esport col·laboraran en l'escolarització i el compliment de les normes d'admissió d'alumnat a què es refereix l'article 84 de la Llei orgànica 2/2006, de 3 de maig, d'educació.  
No obstant això, tenint en compte que aquest centre és finançat amb fons públics i que ofereix la gratuïtat total en els ensenyaments que imparteix, atenent la disposició addicional tercera del Decret 40/2016, de 15 d'abril, del Consell, pel qual es regula l'admissió en els centres docents públics i privats concertats que imparteixen ensenyaments d'Educació Infantil, Educació Primària, Educació Secundària Obligatòria i Batxillerat, els alumnes que inicien l'escolarització en el primer cicle d'Educació Infantil no necessitaran que els baremen novament quan accedisquen al segon cicle.  
  
Desé  
La provisió de vacants de professorat s'ha de fer pel procediment general establit per a l'accés a personal funcionari de la Diputació Provincial i s'ha de comunicar a la Direcció Territorial d'Educació, Cultura i Esport de València en el termini de deu dies des que les vacants esmentades es cobrisquen. El professorat haurà de posseir la titulació necessària per a impartir els ensenyaments corresponents, de conformitat amb el que disposa el Reial decret 132/2010, de 12 de febrer (BOE 62, 12.03.2010), pel qual s'estableixen els requisits mínims dels centres que impartisquen els ensenyaments del segon cicle de l'Educació Infantil, l'Educació Primària i l'Educació Secundària.  
  
  
Onzé  
La Diputació Provincial de València està obligada a tindre en funcionament el nombre total d'unitats escolars que es detallen en l'annex.  
  
  
Dotzé  
Com a requisit previ per al pagament de la subvenció, la Diputació de València haurà d'acreditar estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb la normativa aplicable.  
  
Tretzé  
Aquestes subvencions es regiran, a més de pel que es disposa en aquesta resolució, per la Llei 38/2003, de 17 de novembre, general de subvencions, i pel Reglament de l'esmentada llei, aprovat per Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les altres normes de dret administratiu que siguen aplicables.  
  
Catorzé  
D'acord amb el que estableix l'article 65 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, aquesta ajuda serà compatible amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sempre que la suma d'aquestes no supere el cost de l'activitat subvencionada.  
Quinzé  
Per a la comprovació material de la realització efectiva de l'activitat, l'existència de la condició o el compliment de la finalitat, s'estableix el pla de control en els termes establits en l'article. 169 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions. El tipus de control a realitzar serà administratiu, basat en la documentació aportada per cada entitat o persona física juntament amb la seua sol·licitud i, posteriorment, com a justificació de la subvenció que sol·licita. A tal fi, se supervisarà tota la documentació exigida en aquesta resolució, i es requerirà, si escau, l'aportació de tots aquells documents complementaris que resulten precisos per a comprovar, verificar i aclarir tots els extrems que així ho exigisquen.  
  
Setzé  
Protecció de dades personals  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46879 València. Correu electrònic:  
  
suovdqgvbqmjnngmdgpcmckq@xly.js.  
b) Delegació de Protecció de Dades de la Generalitat. Passeig de l'Albereda, 16. 46854 València. Correu electrònic: cpr@qwx.jt.  
c) Finalitat del tractament: gestionar la concessió de la subvenció.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les distintes fases del procediment. La falta de comunicació d'aquestes dades a la conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent:  
http://www.gva.es/va/proc19970   
l) A banda de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, hi ha la possibilitat de reclamar davant l'Agència Espanyola de Protecció de Dades.  
Per a més informació, es pot consultar el registre d'activitat de tractament anomenat Ajudes, beques i subvencions, accessible en www.ceice.gva.es/registre-de-tractament-de-dades.  
  
Desseté  
La present resolució produirà efectes des de l'endemà de seua notificació i tindrà vigència per a l'any 2023.  
Així mateix aquesta resolució serà objecte de publicació en el Diari Oficial de la Generalitat Valenciana.  
  
De conformitat amb el que s'estableix en els articles 112, 123 i 124 de la Llei del procediment administratiu comú de les administracions públiques, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs potestatiu de reposició s'haurà d'interposar davant del consellera d'Educació, Cultura i Esport en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'haurà d'interposar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de notificació d'aquesta resolució.  
  
València, 1 de juny de 2023.- El secretari autonòmic d'Educació i Formació Professional (p. d. R13.04.2022; DOGV 9328, de 29.04.2022): Miguel Soler Gracia.  
  
  
ANNEX  
  
RÀTIOS: Totes les unitats esmentades escolaritzaran alumnat en règim ordinari a fi d'afavorir l'escolarització, en règim d'integració, d'alumnat amb necessitats educatives especials derivades de dèficits auditius.  
Així mateix, es continuarà atenent la demanda en Educació Especial de l'alumnat sord.  
Tenint en compte que el professorat d'aquest centre té una qualificació alta en l'atenció de l'alumnat amb necessitats educatives especials (ANEE) derivades de dèficit auditiu, les ràtios proposades afavoriran la possibilitat d'incrementar el nombre d'alumnat sord per aula segons la relació següent:  
  
Educació Infantil  
0-1 anys 3 sords + 5 oients = 8/1  
1-2 anys 3 sords + 7 oients = 10/1  
2-3 anys 3 sords + 12 oients = 15/1  
3-4 anys 3 sords + 12 oients = 15/1  
4-5 anys 3 sords + 17 oients = 20/1  
5-6 anys 3 sords + 17 oients = 20/1  
  
Educació Primària (es mantindran fins a completar el tercer cicle de l'Educació Primària)  
6-7 anys 3 sords + 19 oients = 22/1  
7-8 anys 3 sords + 19 oients = 22/1  
  
COMPOSICIÓ DEL CENTRE   
\* 5 unitats d'Educació Infantil.  
\* 6 unitats d'Educació Primària.  
\* 3 unitats d'Educació Especial que atenen alumnat amb deficiències auditives.  
\* 1 unitat d'Educació Especial, plurideficients.  
\* 2 unitats de suport a la integració de Primària.  
  
PROFESSORAT  
Docent/tutor-a: 17  
Docent/logopeda: 3  
Altres docents: 4  
COMPOSICIÓ DEL GABINET PSICOPEDAGÒGIC  
\* 1 psicòleg/loga, 3 pedagogs/pedagogues i 1 assistent/a social, en:  
- 1 unitat d'Educació Especial, mòdul auditius i  
- 2 unitats d'Educació Especial d'integració (Primària).  
  
UN ALTRE PROFESSORAT  
\* 4 logopedes.  
\*Una persona sorda especialista en llengua de signes que dispose addicionalment d'una titulació relacionada amb l'àmbit socioeducatiu (graus de Magisteri, Educació Social, Pedagogia, Psicologia, Psicopedagogia o cicles formatius superiors: Integració Social, Educació Infantil i Mediació a la Comunicació), amb categoria professional equivalent a un grup C.